古鏡行
作者：汪藻
朝代：宋

paragraphs: 我有辟邪鏡，得之咸陽宫。
其陰爲天池，一母將九龍。
旁書負圖字，土蝕如旋蟲。
緘以駭雞珍，妙極倕之工。
請言照遠近，十里秋毫空。
豈不鑒脂澤，所貴肝膽通。
問誰爲此器，太古非人功。
客聞重歎息，意欲窺靈蹤。
高臺不辭倚，恐客難稱容。
繩窮匣半啓，四室來悲風。
日車當晝留，羞澀如頑銅。
森然髪上指，凜若臨霜鋒。
我還撫客手，此豈世寶同。
揮涙兩無言，掩鏡鞶囊中。